kiropraktor
Kiropraktor, udøver af kiropraktik. I Danmark er faget udøvet siden 1920, fra 1992 med autorisation; i henhold til denne kan kiropraktorer foretage røntgenundersøgelser, men fx ikke blodprøver, ligesom de ikke kan udstede recept på lægemidler. Sundhedsstyrelsen har 1992-97 autoriseret 354 kiropraktorer, hvoraf 226 har sygesikringsoverenskomst. 
De første danskuddannede kiropraktorer forlod Syddansk Universitet i 1999. Bachelorgraden opnås efter tre års studium af basal biomekanik; efter yderligere to års studium af klinisk biomekanik opnås kandidatgraden (cand.manu.). Autorisation kan kun opnås efter yderligere et års uddannelse hos en praktiserende kiropraktor. 
Kiropraktorer arbejder især i primærsektoren som praktiserende kiropraktorer, men et stigende antal ansættes på sygehuse, og mange er beskæftiget med undervisning og forskning. Enkelte er ansat i private sundhedsordninger i det private erhvervsliv.